Markus Grigo

GRIGOS

HJEMMEBAG

– i tykke skiver og store mundfulde

Politikens Forlag

Indhold

FORORD

GÆRBRØD, MUFFINS OG CUPCAKES

BRADEPANDEKAGER OG ANDRE SKÆREKAGER

TÆRTER OG ROULADER

DESSERTKAGER OG LAGKAGER

COOKIES, SMÅKAGER OG TØRKAGER

BAGERKAGER OG PETIT FOURS

UDENLANDSKE KAGER

PANDEKAGER, VAFLER OG ÆBLESKIVER

GRUNDOPSKRIFTER

Forord

Kære læser …

Efter utallige forespørgsler over årene har jeg lavet denne nye udgave af ’Grigos hjemmebag’ med lidt nye opskrifter, som jeg synes, man slet ikke kan undvære!

Der er mange velkendte, traditionsrige kager i bogen – lavet på den måde, jeg bedst kan lide dem. Og så er der kager, som ikke er så kendte i Danmark. Nogle af dem er fra Tyskland, hvor jeg voksede op. Jeg håber, de kan inspirere mit bageinteresserede publikum.

Der er med andre ord kager til enhver tid og lejlighed i denne bog – opskrifter, som man typisk kommer til at få brug for i løbet af året. Om det er bradepandekager til skolefesten, småkager til jul, kransekage til nytår eller lidt finere kager til dessert.

Opskrifterne er ligetil og giver et godt resultat, uden at man behøver at have adgang til avancerede køkkenredskaber eller sjældne råvarer. Mit mål med bogen er at motivere til at sætte mere hjemmebag på bordet. Det er nemlig sådan en dejlig følelse. Og det at bage en kage behøver slet ikke at trække tænder ud.

Rigtig god fornøjelse.

Kærlig hilsen

Markus Grigo

Brunsviger

1 bradepande el. ovnfast fad (ca. 25 x 40 cm)

500 g hvedemel

50 g sukker

½ tsk salt

1 tsk stødt kardemomme

50 g smør

50 g gær

3½ dl lunken mælk

FYLD

200 g blødt smør

400 g farin

40 g mørk sirup

ekstra farin til at drysse med

Til ca. 12 stykker

Bland mel, sukker, salt og kardemomme i en skål og smuldr smørret i. Rør gæren ud i den lune mælk og tilsæt det til melblandingen. Ælt det sammen til en glat og smidig dej. Tilsæt evt. en smule mere mel, hvis dejen er for blød. Lad den hæve tildækket i ca. 20 minutter.

Form dejen til en kugle og lad den hvile i et par minutter mere. Rul nu dejen ud til samme størrelse som bradepanden, for denne med bagepapir og læg dejen i. Rør smør, farin og sirup sammen og fordel fyldet i et jævnt lag over dejen. Drys et godt lag ekstra farin over hele kagen.

Lad kagen hæve i 30–40 minutter eller til ca. dobbelt størrelse. Bag den i en forvarmet ovn ved 175 grader varmluft i ca. 20 minutter. Server gerne brunsvigeren lun.

Kanelsnegle

250 g hvedemel

50 g smør (stuetemperatur, men ikke for blødt)

½ tsk salt

25 g rørsukker

1 æg (stuetemperatur)

0,75 dl mælk

25 g gær

FYLD

150 g remonce (se her)

1 spsk stødt kanel

TIL PENSLING

1 æg

1 æggeblomme

lidt salt

PYNT

hvid glasur (se her)

Til ca. 16 stk.

Kom mel, smør i små klumper, salt, rørsukker og æg i en skål. Rør det sammen, til smørret er fordelt i dejen. Lun mælken i en lille gryde, til den er håndvarm. Rør gæren ud heri. Tilsæt den lune mælke-gærblanding til de øvrige ingredienser og ælt dejen grundigt sammen. Tilsæt evt. lidt mere mel.

Dæk skålen med et fugtigt klæde og lad dejen hæve et lunt sted i ca. ¾ time til dobbelt størrelse. Slå dejen ned og arbejd den sammen til en kugle. Lad den hvile i endnu 3–4 minutter. Rul dejen ud til en plade på ca. 30 x 50 cm. Rør æg og æggeblomme sammen med et nip salt. Pensl dejen med æggeblandingen i et tyndt lag.

Lav remoncen og smør den ud på dejen. Drys med stødt kanel. Rul nu dejen sammen fra den smalle side til en pølse. Skær den ud i ca. 16 lige store stykker. Sæt dem på smurte bageplader eller plader med bagepapir og pres dem lidt ned med fingrene.

Dæk dem endnu en gang med et fugtigt klæde og lad dem hæve til ca. dobbelt størrelse ved stuetemperatur eller lidt varmere. Bag sneglene i en forvarmet ovn ved 240 grader varmluft i 3–4 minutter.

Lad dem køle af på en rist og pensl med glasur. Alternativt kan man komme glasuren på ved hjælp af en lille papirspose, som har fået klippet et lille hul i hjørnet, som jeg har gjort! Men det er kun for udseendets skyld.

TIP Ønsker du rosinsnegle, skal remoncen bare drysses med lidt rosiner, efter den er blevet smurt på dejen. Desuden kan man tilsætte en smule kardemomme til dejen.

Teboller

2½ dl kold sødmælk

35 g gær

50 g sukker

1 tsk salt (5 g)

50 g smør (stuetemperatur)

500 g hvedemel (sigtet)

TIL PENSLING

1 æg

1 æggeblomme

lidt salt

Til 10–12 stk.

Rør mælken sammen med gæren i en skål. Tilsæt sukker og salt og rør rundt. Tilsæt smørret og rør melet i lidt efter lidt. Ælt det til en smidig dej. Kom husholdningsfilm hen over skålen og sæt den i køleskabet i ca. 1 time.

Del dejen i stykker a ca. 50 gram. Tril dem til runde boller og placer dem på en bageplade med bagepapir. Rør æg, æggeblomme og et nip salt sammen og pensl bollerne med æggeblandingen. Lad dem nu hæve utildækket i ca. 1½ time til ca. dobbelt størrelse. Det tager et stykke tid, fordi dejen er kold, men så bliver den bedst.

Pensl bollerne med æggeblandingen endnu en gang. Bag dem i en forvarmet ovn ved 240 grader varmluft i ca. 5–6 minutter.

TIP Den høje varme gør, at bollerne får en meget flot farve og en lækker blød konsistens indeni. Desuden bliver de ikke så hurtigt tørre.

Fastelavnsboller

2 dl mælk

25 g gær

100 g smør

50 g rørsukker

1 tsk salt

ca. 500 g hvedemel

lidt sødmælk til pensling

FYLD

½ portion kagecreme (se her)

CHOKOLADEOVERTRÆK

100 g mørk chokolade (mindst 60% kakao)

½ dl piskefløde

Til ca. 14 stk.

Lav kagecremen og sæt den på køl i mindst 30 minutter.

Lun mælken i en lille gryde, til den er håndvarm. Rør mælk, gær og smeltet smør sammen i en skål. Tilsæt sukker og salt og rør, til det er opløst. Tilsæt melet og ælt det til en glat og smidig dej. Kom evt. lidt mere mel i, hvis dejen er for blød. Stil den til hævning med et fugtigt klæde over i ca. 1½ time, til den har nået dobbelt størrelse.

Slå dejen ned og rul den ud på et meldrysset bord til en firkant, der er ca. 3 mm tyk. Skær den ud i ca. 20 firkanter på 10 x 10 cm. Sæt en god teskefuld kagecreme midt på hvert dejstykke. Fold dejen godt sammen over kagecremen og læg bollerne med sammenfoldningen nedad på en bageplade med bagepapir. Lad dem efterhæve i ca. 20 minutter.

Pensl bollerne med en smule sødmælk og bag dem i en forvarmet ovn ved 250 grader i ca.